REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/30-15

26. januar 2015. godine

B e o g r a d

ZAPISNIK

16. SEDNICE ODBORAZA ZDRAVLjE I PORODICU

ODRŽANE 23. JANUARA 2015. GODINE

Sednica je počela u 11,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, prof. dr Milan Knežević, dr Predrag Mijatović, prof. dr Mileta Poskurica, dr Aleksandar Radojević, mr. dr Ljubica Mrdaković Todorović, dr Vesna Rakonjac, Elvira Kovač, dr Milan Latković, prof. dr Dušan Milisavljević, i dr Ljiljana Kosorić.

Sednici je prisustvovao zamenik odsutnog člana Odbora dr Obrad Isailović (dr Radoslav Jović).

 Sednici nisu prisustvovali članovi Odbora: dr Ninoslav Girić, dr Darko Laketić, Milena Ćorilić, Nevena Stojanović, kao ni njihovi zamenici.

Pored članova Odbora sednici su prisustvovali narodni poslanici: Marija Jevđić, dr Branko Đurović, dr Blagoje Bradić, Srđan Kružević i dr Dejan Nektarijević.

Sednici su prisustvovali iz Ministarstva zdravlja: ministar zdravlja ass. dr Zlatibor Ločnar, državni sekretar prof. dr Berislav Vekić, pomoćnik ministra za inspekcijske poslove dr Zoran Panajotović; iz Republičkog fonda za zdravstveno osiguranje (RFZO) v.d. direktor dr Verica Lazić; iz Instituta za javno zdravlje Srbije ''Dr Milan Jovanović Batut''direktorprim. dr sci. med. Dragan Ilić i šef Odeljenja za imunizaciju dr Gordana Lončarević; iz Institua za virusologiju, vakcine i serume ''Torlak'' direktor dr Vera Stojiljković i šef Nacionalne referentne laboratorije za hemoragične groznice dr Vesna Kovačević Jovanović; predsednik Republičke stručne komisije za zaštitu stanovništva od zaraznih bolesti prof. dr Mijomir Pelemiš; direktor Lekarske komore Srbije prof. dr Dragan Delić; predsednik Pedijatrijske sekcije Srpskog lekarskog društva prof. dr Nedeljko Radlović; predsednik Lige za imunizaciju prof. dr Zoran Radovanović; predsednik Udruženja pedijatara Srbije prof. dr Radovan Bogdanović; direktor Agencije za lekova i medicinska sredstva Srbije spec. dr med. Saša Jaćović; neonatolog u GAK Narodni front prim dr Ljiljana Stanković i iz Udruženja ''Roditelj'' Dragana Soćanin.

 Saglasno članu 70. stav 1. alineja 1. Poslovnika Narodne skupštine,predsednik Odbora je sazvala sednicu:

 D n e v n i r e d

1. Značaj vakcinacije u sprečavanju oboljevanja od zaraznih bolesti

 Prva tačka dnevnog reda – **Značaj vakcinacije u sprečavanju oboljevanja od zaraznih bolesti**

Predsednik Odbora prof. dr Slavica Đukić Dejanović, obavestila je prisutne da saglasno članu 72. stav 5. Poslovnika Narodne skupštine, Odbor može da održi sednicu bez kvoruma za odlučivanje ako se na njoj obavlja rasprava u cilju obaveštavanja odbora o pitanjima iz njegovog delokruga. U uvodnoj reči je ukazala na značaj vakcinacije jer je to najefikasniji i najekonomičniji način za sprečavanje zaraznih bolesti. S obzirom da u javnost dolaze informacije koje nisu u skladu sa stručnim i naučnim stavovima, Odbor je animirao ovaj kompetentan skup koji treba zajednički da pošalje poruku o značaju vakcinacije . Zatim je dala reč miistru zdravlja ass. dr Zlatiboru Lončaru.

Ministar zdravlja ass. dr Zlatibor Lončar je raspravu o vakcinaciji, u kojoj pored narodnih poslanika, predstavnika državnih institucija, učestvuju i eminentni stručnjaci iz ove oblasti, ocenio kao najbolji način da javnost čuje zvaničan stav o tome, te da sa ove sednice roditeljima i građanima Srbije treba poslati jasnu poruku o značaju imunizacije za zdravlje dece, utemeljenu na činjenicama i rezultatima.

Prof. dr Dušan Milisavljević, obavestio je prisutne da je povodom ove teme, 19. januara 2015. godine, u Narodnoj skupštini održao konferenciju za štampu i da je tada pozvao sve strukovne organizacije, kao i Institut za javno zdravlje Srbije ''Dr Milan Jovanović Batut'' i medicinske fakultete da podignu glas protiv antivakcinalnih priča. Upozorio je na postojanje jedne organizovane grupe koja preko internet mreže propagira stav da je vakcina štetna, da nema potrebe da se dete dovodi u kontakt sa virusom ili bakterijom koja ide preko određene vakcine jer su mnoge od tih bolesti iskorenjene, te da je bolje da dete prirodno dođe u kontakt sa bakterijom ili virusom. Ova grupa deluje na Balkanu, a predvodnica iste se predstavlja kao lekar i menja svoje prebivalište da ne bi bila locirana. Smatra da bi Ministarstvo unutrašnjih poslova trebalo da reaguje i spreči organizovane pokušaje dezavuisanja ove civilizacijske tekovine, jer isti nanose štetu zdravstvenom stanju naših mladih naraštaja i cele nacije. S tim u vezi, upozorio je na nedavnu pojavu nekih iskorenjenih bolesti u Srbiji. Napomenuo je da razume dileme roditelja nakon plasiranja medijskih priča da su neka deca dobila autizam zbog vakcine, te konstatovao da epidemiološka struka treba odlučnije da reaguje na ove neproverene priče i da roditeljima jasno predoči nus pojave vakcina, ali i ogroman značaj koji vakcina ima po zdravlje njihove dece.

Direktor Instituta za javno zdravlje Srbije ''Dr Milan Jovanović Batut''prim. dr sci. med. Dragan Ilić, obezbeđivanje dostupne i bezbedne vakcine za decu ocenjuje kao najvažniju aktivnost države u cilju unapređenja zdravlja njenog stanovništva. Podsetio je na dugu tradiciju koju naša zemlja ima u ovoj oblasti i na doprinos koji je dala unapređenju zdravlja na lokalnom, ali i na svetskom nivou. Naime, u Srbiji je vakcinacija protiv velikih boginja postala obavezna davne 1839. godine, a prva vakcina proizvedena je 1900. godine u Pasterovom zavodu u Nišu. Naglasio je da je imunizacija proces koji se stalno unapređuje, te da je uvek bilo suprotnih mišljenja od mišljenja struke i da se to dešava i u drugim zemljama. Međutim, dodao je da je naša zemlja održala relativno visoko nivo vakcinacije i u situacijama kada nije bilo dovoljnih količina vakcina za decu, te da obuhvat dece vakcinacijom dugi niz godina iznosi oko 95%. Razlog manjeg obuhvata dece vakcinacijom (oko 93%) nalazi u neadekvatnoj organizovanosti da se u datom trenutku obezbedi dovoljan broj vakcina, ali i u tome što neki roditelji prihvataju neproverene informacije, zbog čega je obuhvat dece MMR vakcinom niži, te sada imamo pojavu epidemije morbile u Srbiji upravo među tom nevakcinisanom populacijom. Osvrnuo se na primer Hrvatske, u kojoj je usled antivakcinalnih pritisaka pokrenuta inicijativa pred Ustavnim sudom te zemlje. Ovaj sud je doneo odluku da je pravo deteta na vakcinaciju iznad prava roditelja da spreči vakcinisanje, kako bi dete bilo zaštićeno. Dodao je da se dovođenjem nevakcinisane dece u kolektive, dovode u opasnost druga deca, a posebno ona koja zbog oslabljenog imunog sistema ne mogu da prime vakcinu. S tim u vezi, naglasio je dužnost države da svoj deci obezbedi sigurnost i pravo na zdravlje, dok je zadatak lekarske struke da ukaže na činjenicu da vakcinacija može da spreči pojavu epidemije teških zaraznih bolesti. Dodao je da je tim povodom u ovom institutu nedavno održan sastanak sa Udruženjem ''Roditelj'' radi razmena informacija i donošenja zaključka o potrebi zajedničkog rada na podizanju svesti građana o značaju imunizacije. Takođe, predložio je formiranje nacionalnog savetodavnog tela ili komiteta za imunizaciju, koje bi kao multisektorsko telo pratilo proces imunizacije i omogućilo da roditelji od relevantnih stručnjaka iz ove oblasti dobiju naučno osnovane informacije.

Direktor Lekarske komore Srbije prof. dr Dragan Delić smatra da je nezamislivo da se u 21. veku govori o opravdanosti imunizacije, koja je najveće otkriće u istoriji humane medicine. U prilog ovome naveo je sledeće: kao infektolog, na početku svoje karijere, video je decu koja su umirala od malih boginja, velikog kašlja i tetanusa, danas iskorenjenih bolesti zahvaljujući aktivnoj imunizaciji; usled epidemije pandemijskog gripa A (H1N1) prema zvaničnim podacima preminula je 161 osoba, od toga 10 trudnica; 2013. godine 4 pacijenta su umrla od akutnog hepatitisa; od najteže forme hepatitisa B i danas se umire, mada postoji vakcina koja je dostupna, jeftina, efikasna i nema kontraindikacija; od 1990. godine otkriveno je preko 30 novih infektivnih agenasa, koji su u velikom broju proistekli iz životinjskog sveta. Naglasio je da se preko društvenih mreža javnosti plasiraju mnoge neistine i s tim u vezi apostrofirao sledeće naučne činjenice: vreme infektivnih bolesti nije prošlo i jedino se menja repertoar ovih bolesti; vakcinom se u organizam unese oko 200 antigena, a samo jedna bakterija u organizam unese od 2-6 hiljada antigena, dok čovek svakog dana unese oko hiljadu antigena; postoje mnoga stručna istraživanja koja dokazuju da autizam i MMR vakcine protiv malih boginja, zauški i rubeola nemaju nikakvu uzročno-posledičnu vezu. Dodao je da je negativan efekat antivakcinalne kampanje snizio obuhvat vakcinacije za oko 15%. Naime, na osnovu podataka iz 2014. godine u jednom domu zdravlja u Novom Beogradu obuhvat dece vakcinom MMR iznosio je 82%, vakcinom protiv poliomijelitisa (OPV), protiv difterije, tetanusa i velikog kašlja (DiTePer) 87%, dok je obuhvat vakcinisane dece vakcinom protiv hepatitisa B za koju nije bilo anti kampanje iznosio 98%. Ocenio je da se većina lekara u vezi sa ovim problemom duže vreme ponaša indiferentno pa čak i defanzivno, te da je s tim u vezi Zdravstveni savet Srbije 2012. godine doneo zaključak da svi lekari, a posebno lekari primarne zdravstvene zaštite imaju radnu i stručnu obavezu da aktivno učestvuju u edukaciji stanovništva u pružanju stručnih i razumljivih obajšnjenja u prilog aktivne imunizacije, pogotovu tokom epidemija i pandemija, kao i afirmaciji vakcinacije kao najefikasnije i najsigurnije mere u sprečavanju i širenju infektivnih bolesti. Drugi zaključak je da posle epidemija i pandemija bolesti, sve bitne strukture i tela u zdravstvenom sistemu Srbije, a posebno Institut za javno zdravlje Srbije, imaju obavezu da pruže sveobuhvatnu, objektivnu i kritičku analizu sa predlogom konkretnih i primenjivih mera za slične ili identične situacije u bližoj ili daljoj budućnosti, uz napomenu da celokupna aktivnost treba da bude koordinirana sa Ministarstvom zdravlja. Dodao je da su ovi zaključci 2012. godine prosleđeni Ministarstvu zdravlja, nakon čega je usmeno dogovoreno da se održi sastanak radi sagledavanja propusta, ali i pozitivnih aktivnosti tokom epidemije influence A (H1N1), uz napomenu da taj sastanak još nije održan. Mišljenja je da su epidemiolozi kompetentni da javnosti pruže informacije u vezi sa imunizacijom. Takođe, naglasio je da vakcine moraju biti dostupne i ukazao na problem redovne nabavke petovalentne vakcine, koju je 80 % roditelja kupilo a svega 20 % je istu dobilo o trošku države. Istakao je da je vakcinisanje i sa ekonomskog aspekta jeftinije i dodao da je tokom epidemije virusa A (H1N1) lečenje jednog pacijenta u intenzivnoj nezi koštalo 320 hiljada dinara. Naglasio je da fakulteti treba veću pažnju da obrate na edukaciju lekara, i to ne samo tokom studija i dodao da lekari treba da budu jednoglasni, stručno utemeljeni u stavu da je vakcina najefikasnije rešenje u zdravstvenom sistemu bilo koje zemlje. Poraznim je ocenio podatak da se lekari u Srbiji ne vakcinišu i apostrofirao da odgovornost treba da postoji prema svim ljudima iz okruženja.

Ministar zdravlja ass. dr Zlatibor Ločnar predložio je da Odbor organizuje sednice na temu imunizacije najmanje jednom mesečno, po potrebi i u širem sastavu, radi intenzivnijeg praćenja situacije sa vakcinisanjem dece i donošenja zaključaka utemeljenih na izlaganjima stručnjaka iz ove oblasti i postojećim dokumentima. Cilj je da se činjenicama apeluje na roditelje kako bi imali pozitivan stav prema vakcinisanju. Dodao je da građani od nadležnih očekuju mišljenje i pomoć, da im veruju i da to ne treba zloupotrebiti, već im treba pomoći.

Dr Ljiljana Kosorić, istakla je da se kao pedijatar uverila u trend smanjenja vakcinisanja dece poslednjih pet godina, i to u Zlatiborskom okrugu gde je odziv za vakcine uvek bio između 98 i 100%. Kao razloge ovakvog trenda navela je: medijsku zloupotrebu ove teme, izjašnjavanje roditelja za ili protiv vakcine, kao i odsustvo sankcije u slučaju odbijanja vakcinacije. Kritički se osvrnula na obavezu pedijatra da u karton za vakcinaciju unese potpis roditelja kojim pristaje na intervenciju, jer smatra da će se uz ovu praksu roditelji još teže odlučivati za vakcinaciju deteta, te da je ista nepotrebna s obzirom na postojanje Zakona o zaštiti stanovništva od zaraznih bolesti kojim je ovo pitanje detaljno regulisano.

Dr Mijomir Pelemiš, predsednik Republičke stručne komisije za zaštitu stanovništva od zaraznih bolesti, pohvalio je inicijativu za ovu raspravu i istakao da se u civilizovanim zemljama pitanje potrebe vakcinacije ne postavlja. Dodao je da ne postoji nijedan lek niti vakcina bez neželjenih dejstava i naglasio da su ta neželjena dejstva zanemarljiva u odnosu na korist koju ljudi imaju od vakcine, uz napomenu da javnosti treba predočiti ovu činjenicu. Složio se da lekarska struka treba više da se angažuje i edukuje javnost kako se ne bi dozvolilo vraćanje nekih iskorenjenih bolesti, kao što su tetanus, rubeola, difterija, dečija paraliza i sl. Naglasio je da mnogi mladi lekari danas ne bi znali da dijagnostikuju mnoge od tih bolesti jer nisu nikada videli simptome istih. Navodi da je kao mlad lekar video obolelog od dečije paralize i izrazio je nadu da se ta i druge teške bolesti više nikad neće ponoviti. Upozorio je na podatak da u Kliničkom centru Srbije veliki broj zdravstvenih radnika nije primio vakcinu protiv virusa hepatitisa ''B'', što ukazuje na to da prvo treba edukovati zdravstvenu struku, pa nakon toga roditelje. Saglasan je da Zakon o zaštiti stanovništva od zaraznih bolesti treba uskladiti sa drugim zakonima i propisima Evropske unije.

Dragana Soćanin iz udruženja ''Roditelj''istakla je da se ovo udruženje deset godina bavi edukacijom roditelja, da sarađuje sa svim nivoima zdravstvene zaštite a najviše sa pedijatrima. S obzirom na uporno delovanje antivakcinalnog lobija preko društvenih mreža, smatra da je ovu temu trebalo razmatrati ranije, te misli da je ovo poslednji trenutak da se reaguje. Na nedavno održanom sastanku u Institutu za javno zdravlje Srbije, iznela je podatak da roditelje najviše zanimaju posledice u slučaju odbijanja vakcinacije deteta, dok se za mišljenje o posledicama po zdravlje deteta u tom slučaju ne raspituju. Povodom ovakvih reakcija roditelja, Udruženje je apelovalo da se nadležni oglase, da Ministarstvo zdravlja iznese jasan stav o ovom pitanju i da konsultuje Ministarstvo prosvete, nauke i tehnološkog razvoja u vezi sa uslovima upisa nevakcinisane dece u vrtiće i škole. Naglasila je ulogu pedijatra u predočavanju roditeljima činjenice da nevakcinisanjem deteta ugrožavaju zdravlje i druge dece. Mišljenja je da treba jačati preventivne mere, kao i da treba preciznije urediti akte koji se odnose na ovo pitanje.

Prof. dr Dušan Milisavljevićpodržao je predlog ministra o održavanju sednica na ovu temu, ali je sugerisao da u ovim raspravama učestvuju i roditelji koji sumnjaju u ispravnost vakcina kako bi im se sa naučnog aspekta predočile i nus pojave i benefiti imunizacije. Protiv je kaznenih mera roditelja jer smatra da oni imaju pravo da posumnjaju u vakcine nakon iznošenja raznih negativnih priča o istim. Osvrnuo se na pedijatare koji sugerišu negativan stav o vakcinama, te upitao predstavnike Lekarske komore Srbije da li ti lekari mogu da imaju licencu, te je dodao da nadležni treba da reaguju na ovakva istupanja zdravstvenih radnika. Napomenuo je da treba razgovarati i sa onim roditeljima koji vakcinu krive za bolest svoje dece i objasniti im da ta primarna bolest nije prouzrokovana vakcinom. Predstavnicima suprotnog stava od zvanične medicine treba pomoći da kroz naučno osnovanu i argumentovanu raspravu o ovom pitanju shvate da su u zabludi ili ih bar onemogućiti da šire pogrešne ideje drugim građanima.

Prof. dr Nedeljko Radlović, predsednik Pedijatrijske sekcije Srpskog lekarskog društva, imunoprofilaksu smatra najefikasnijim sredstvom preventive i najvećim otkrićem u istoriji medicine. Imajući u vidu da se povećava broj uzročnika novih infekcija, naglasio je ulogu i značaj imunizacije u budućnosti. Rešenje za opadajući trend obavezne vakcinacije vidi u rešavanju uzročnika. Naime, treba pružiti podršku afirmaciji ove preventivne mere i sankcionisati sve one koji rade suprotno, te je naveo moć koju u kreiranju javnog mnjenja o ovom pitanju imaju sredstva javnog informisanja. Smatara da svako, bio to doktor ili novinar treba da snosi odgovornost za svoje reči i dela. Dodao je da se u okviru Pedijatrijske sekcije organizuju sastanci na ovu temu i da su pedijatri upoznati sa ovim problemima.

Prof. dr Branko Đurović izneo je nedoumicu u vezi sa tumačenjem Zakona o zaštiti stanovništva od zaraznih bolesti, kojim se utvrđuje obavezna vakcinacija i Zakona o pravima pacijenata, koji propisuje pravo pacijenta da se izjasni o zdravstvenoj usluzi koju mu doktor predoči. Pisani odgovor ministra zdravlja na ovo pitanje, koje je kao narodni poslanik postavio prošle godine, bio je jasan i na strani lekarske struke. Naime, u situaciji kada roditelj odbije vakcinu, i pored apela pedijatra ili neonatologa, sanitarni inspektor izlazi na teren, razgovara sa roditeljem i ako on i dalje ne želi da vakciniše dete, sledi prekršajna prijava. Međutim, naglasio je da se u praksi ovi roditelji pozivaju na prava utvrđena Zakonom o pravima pacijenata, te da se rukovodstvo zdravstvenih ustanova nakon toga povlači. Zato apeluje da se pedijatrima pošalje jasna poruka i pruži podrška u primeni zakona, prvenstveno u interesu dece.

Prim. dr Ljiljana Stanković, neonatolog u GAK Narodni front, koja se dopisom obratila Odboru i iznela probleme koje u praksi prave neusaglašene pravne procedure u ovoj oblasti. Naime, Zakonom o zaštiti stanovništva od zaraznih bolesti lekar je dužan da sprovodi obaveznu vakcinaciju dece, dok je Zakonom o pravima pacijenata, pacijentu dato pravo izjašnjavanja, tako da doktoru i direktoru klinike koji ne poštuju volju pacijenta sleduje novčana kazna. Apostrofirala je da pravna procedura mora biti jasna i apelovala da se ovi zakoni usklade, jer doktor treba da sprovodi protokole i da deluje u skladu sa zvaničnom medicinom a ne da bude kažnjen što sprovodi zakon i brine o zdravlju naroda. Smatra da roditelj koji odbije vakcinu treba da snosi odgovornost za posledice nastale usled nevakcinisanja deteta. Napomenula je da pedijatri znaju dobrobiti vakcine ali da je ključni problem pravne prirode, te da se većina lekara povlači iz straha od kazne i pretnje roditelja advokatom.

 Predsednica Odbora prof. dr Slavica Đukić Dejanović, iznela je stav da bi ove nedoumice trebalo rešiti podzakonskim aktima. Podsetila je da standardizacija nacionalnog zakonodavstva sa zakonodavstvom Evropske unuje podrazumeva saglasnost roditelja za decu do 10 godina oko čitavih niza procedura i medicinskih mera, uz napomenu da se pri tom uvek vodi računa o interesu deteta. Podržala je predlog ministra da Odbor povodom ove teme organizuje sednice jednom mesečno, dok za to ima potrebe, a u cilju otklanjanja zabluda o vakcini u našoj javnosti.

Dr Predrag Mijatović je rekao da je nezamislivo da se u prvoj polovini 21. veka razgovara o ovoj temi, te da priče protiv vakcina vidi kao kulminaciju neznanja i nekulture za koju su najviše odgovorni pisani i elektronski mediji koji kao udarnu vest objavljuju samo ono što povećava tiraž i gledanost. Apelovao je da se sa ove sednice pošanje snažna poruka i mišljenje lekarske struke o ovoj temi. Podsetio je na činjenicu da je smrtnost dece od difterije i šarlaha bila preko 50% u periodu pre vakcinacije, te je upozorio na ove posledice ako se ne bude oštrije reagovalo na antivakcinalne priče. Naglasio je da roditeljima koji odbiju vakcinaciju treba predočiti sve posledice nevakcinisanja, kao i to da će krivično odgovarati ukoliko im se dete razboli od bolesti protiv koje postoji vakcina.

Prof. dr Zoran Radovanović, predsednik Lige za imunizaciju, neodgovornim je okarakterisao odbijanje lekara u Srbiji da se vakcinacišu protiv gripa, te je naveo da je u Americi ovo etičko pitanje, budući da lekar ne sme da zarazi pacijenta ili da dozvoli sebi da u vreme epidemije bude bolestan, iako vakcinacija u ovoj državi nije obavezna. Izrazio je slaganje sa stavovima da je moć medija u kreiranju javnog mnjenja velika i pomenuo da je Liga za imunizaciju tužila novinare koji su neodgovorno pisali o vakcinaciji, pri čemu je dobila satisfakciju. Međutim, upozorio je na veliki odjek novinskih članaka koji iznose da je određeni profesor pedijatrije na svetskom kongresu onkologa u Oslu povezao pojavu leukemije sa vakcinom. Zatim, pomenuo je slučaj doktorke Slađane Velkov koja preko društvenih mreža promoviše ideju da su nevakcnisana deca zdravija od vakcinisane, da je vakcinisanje genocidno i da je to najopasnija praksa u istoriji medicine. Ona ima preko 20 hiljada sledbenika, a njenu peticiju protiv vakcinacije potpisalo je 12 hiljada građana. Ista doktorka je tužila lekare koji su pokušali da je demantuju, zbog čega lekari izbegavaju da se sa njom suočavaju, te smatra da bi povodom ovoga Medicinski fakultet trebalo da se oglasi. Takođe, ističe i da pitanje imunizacacije treba detaljno pravno urediti. U vezi sa potenciranjem priča o nus pojavama vakcina, sugerisao je da bi u slučajevima kada ne može da se isključi uzročno-posledična veza između bolesti i vakcine, porodici treba dati kompenzaciju ili osnovati kompenzacioni fond.

Dr Vesna Rakonjacje kao jedan od razloga ovih problema navela potiskivanje zavoda za javno zdravlje poslednjih 15 godina na margine zdravstvenog sistema. Naime, onog momenta kada su zavodi skinuti sa platnog spiska RFZO-a i prebačeni na tržišno funkcionisanje u većem delu, aktivnosti na obrazovanju i edukaciji stanovništva su zatajile. Apelovala je da se to promeni, kako bi zavodi kroz svoje aktivnosti edukovali stanovništvo o značaju vakcinacije i time doprineli unapređenju narodnog zdravlja. Složila se da zakone treba uskladiti i ovom problemu pristupiti odgovorno kako bi se iz ove situacije izašlo sa što manje posledica. Naglasila je da ne sme da postoji nijedan razlog da zdravo dete ne primi vakcinu jer se radi o zdravlju deteta i nacije. Upozorila je na činjenicu da epidemiju predstavlja i jedan oboleli ako to nije uobičajeno za tu teritoriju.

Dr Vera Stojiljković, direktorka Institua za virusologiju, vakcine i serume ''Torlak'', temu vakcinacije smatra jednom od najbitnijih tema zdravstvenog sistema. Navela je da Institut učestvuje u sprovođenju kalendara za obaveznu vakcinaciju i dodala da Srbija ima stratešku prednost u odnosu na mnoge zemlje Evrope, jer ima svog nacionalnog proizvođača i može da obezbedi jedan deo vakcina za decu. Pitanje kontinuiteta održavanja imunizacije smatra veoma bitnim jer definiše period u kojem se treba vakcinisati protiv određene bolesti. S tim u vezi, naglasila je da se najveći obuhvat vakcinacije postiže upravo kada se ispoštuju ti protokoli. Dodala je da ovaj institut proizvodi vakcine poslednjih 85 godina i da isto toliko vakciniše svoju decu bezbedno, što ukazuje na dobar kvalitet domaćih vakcina.

Dr Milan Knežević je istakao da se značaj imunizacije kroz istoriju dokazao, i složio se da je ključni problem opadajućeg trenda vakcinacije neusklađena zakonska regulativa u ovoj oblasti. Smatra da vakcinacija treba da se sprovodi bez traženja saglasnosti roditelja, jer je ona obavezna, i da ovo pitanje treba preciznije pravno regulisati. Jedan od razloga odbijanja vakcina vidi u medijskoj zloupotrebi antivakcinalnog lobija, te podržava stav da lekarska profesija treba da utiče na edukaciju javnosti o benefitima vakcina.

Prof. dr Radovan Bogdanović, predsednik Udruženja pedijatara Srbije, pohvalio je analizu o vakcinaciji iz 2013. godine, koja se nalazi na internet portalu Instituta za javno zdravlje Srbije ''Dr Milan Jovanović Batut'' jer ukazuje na sve slabosti u vezi sa vakcinacijom i nudi predloge za prevazilaženje istih. Naveo je da je prema zaključku, donetom na kongresu pedijatara Srbije, koji je održan u oktobru 2014. godine, zadatak pedijatra da dostigne predviđen obuhvat imunizacijom do 95%, što predstavlja jedan od Milenijumskih ciljeva razvoja, uz istovremenu kritiku antivakcinalnog pokreta. Obavestio je da će tema vakcinacije biti istaknuta na portalu ovog udruženja, sa savetima za struku i roditelje, preporukama sa edukativnih stručnih skupova ovog udruženja, kao što je Pedijatrijska škola Srbije. Pomenuo je da u državama u kojima je vakcinisanje na nivou preporuke, kao što je to slučaj u Americi, postoje drugi suptilniji mehanizmi koji utiču na veliki odziv roditelja vakcinaciji, tako što dete ne mogu upisati u školu ili će plaćati veće premije osiguranja. Naglasio je obavezu države da omogući primenu zakona i zadatak lekarske struke da u okviru svojih udruženja ruši zablude i javnosti šalje argumentovane poruke nasuprot neutemeljenih stavova.

Prof. dr Mileta Poskurica jepodržao ovakverazgovore i dodao da obaveznu vakcinaciju treba intenzivnije braniti. Pored medija, odgovornim smatra i zakonodavca, budući da su zakoni koji uređuju ovo pitanje u koliziji. Neodovornost ljudi koji nastupaju preko društvenih mreža vidi kao sistemski poremećaj. Ukazao je na neophodnost promene načina informisanja o ovoj temi tako što bi uz senzacionalizme trebalo uvek dodati kontra komentar, stav lekarske struke i institucija. Veruje da će se i svest građana o značaju vakcinacije za zdravlje njihovog deteta promeniti kada se na državnim medijima i štampi pojave naučno utemeljeni stavovi.

Spec. dr med. Saša Jaćović, direktor Agencije za lekova i medicinska sredstva Srbije, istakao je su vakcine u Srbiji bezbedne i u prilog tome naveo sledeće: ova agencija daje sertifikate i rešenja da su lekovi, vakcine i serumi kavlitetni i bezbedni za upotrebu; prema podacima Nacionalnog centra za informacije o lekovima i medicinskim sredstvima koji posluje unutar Agencije i Centra za proveru neželjenih dejstava tzv. farmakovigilanca, 2012. godine je bilo 195 prijava neželjenih dejstava koje su uobičajene, 2013. godine je bilo 125 prijava, a 2014. godine samo 102 prijave, što ukazuje na to da je incidenca prijave neželjenih reakcija u padu. Istakao je da ova agencija kontaktira na dnevnom nivou sa referentnim centrom Svetske zdravstvene organizacije za prijavu neželjenih reakcija na globalnom nivou, koja se nalazi u Švedskoj. Izjave vezane za autizam ocenio je kao paušalne i nedokazane. Napomenuo je da je ova agencija regionalni lider u oblasti zapadnog Balkana u pogledu kvaliteta pruženih usluga, te da i ostale laboratorije iz okruženja koriste njene usluge. Takođe, obavestio je da na portalu ove agencije postoji obrazac preko kojeg svaki građanin, roditelj može da prijavi neželjenu reakciju na vakcinu. Dodao je da Agencija ima zakonsku obavezu da sve podatke o neželjenim reakcijama na lekove, vakcine i serume podnosi Institutu za javno zdravlje Srbije ''Dr Milan Jovanović Batut''.

Dr Aleksandar Radojević izneo je da podržava vakcinaciju, ali ne i isključivost u bilo kom delu profilakse ili terapije. Mišljenja je da magičan lek u medicini ne postoji. Kao pulmolog je već 20 godina u kontaktu sa mnogim pacijentima obolelim od tuberkuloze i skoro 90% tih obolelih je bilo uredno vakcinisano i revakcinisano protiv TBC. Ne slaže se da onaj ko odbije vackinu treba da trpi drakonske sankcije, ali podržava ideju da oni koji se vakcinišu budu stimulisani.

 Državni sekretar dr Berislav Vekić podržao je predlog ministra zdravlja da se Odbor sastaje u narednih nekoliko meseci kako bi ispratilo situaciju sa vakcinisanjem dece, da se medijski aktivira i ispravi ovu ''antilekarsku priču'', te da izađe sa jasnim stavom kojim se brani uloga i značaj vakcinisanja dece saglasno postojećem kalendaru obaveznog vakcinisanja.

 Predsednica Odbora prof. dr Slavica Đukić Dejanović, na kraju diskusije, ponovila je stav Odbora da su antivakcinalne priče koje se plasiraju preko medija i društvenih mreža, doprinele pogrešnom stavu u javnosti i opadajućem trendu vakcinacije dece u Srbiji. Smatra da treba prihvatiti sugestiju ministra zdravlja da u narednom periodu, dok postoji potreba, Odbor organizuje sednice na kojima bi predstavnici institucija, lekarske struke i civilnog sektora diskutovali o rezultatima postignutim u ovom domenu, u cilju podizanja nivoa informisanosti i svesti naših građana o značaju vakcinacije u sprečavanju širenja zaraznih bolesti. Predložila je da te sednice budu otvorene, da imaju edukativni karakter, kao i da njima prisustvuju i oni koji misle drugačije o ovom pitanju.

 Sednica je završena u 13,40 časova.

SEKRETAR PREDSEDNIK

Božana Vojinović Prof. dr Slavica Đukić Dejanović